VIL HYLLE PÅRØRENDE: Lill Hjønnevåg (42) har opprettet en Facebook-gruppe som mobiliserer til et sangkor utenfor Oslo tinghus. Sangkoret vil fremføre barnesangen Barn av regnbuen som Anders Behring Breivik trakk frem som pedagogisk hjernevasking under rettssaken. Foto: NTB SCANPIX, PRIVAT

Lill (42) vil synge «Barn av regnbuen» utenfor tinghuset

(VG Nett) Lill Hjønnevåg vil samle en folkemasse utenfor Oslo tinghus og synge «Barn av regnbuen» inn til Anders Behring Breivik.

Sindre Murtnes

Oppdatert 21. april 2012

Artikkelen er over åtte år gammel

Under fredagens forklaring trakk Breivik frem barnesangen «Barn av regnbuen» som et eksempel på hvordan han mener norske skolebarn hjernevaskes.

Han nevner tekstforfatter Lillebjørn Nilsen som et eksempel på en marxist som «filtrerer kultursektoren».

- Pedagogiske sanger som «Barn av regnbuen» som er skrevet av Lillebjørn Nilsen som er en selverklært marxist. Han lager pedagogiske sanger som brukes blant annet som hjernevask for norske elever, og han har selv sagt at heller enn å være, heller å lage Norges lover, så vil jeg lage Norges sanger, sa 33-åringen i retten.

- Tråkket på sangen

Student og småbarnsmor Lill Hjønnevåg merket seg Breiviks uttalelser om den folkekjære sangen. Sammen med en venninne fikk hun idéen om å mobilisere et enormt sangkor.

- Jeg synes han tråkket på sangen når han trakk frem sitt syn på den. Jeg vil anta at det er flere enn meg som oppfatter ham som rasistisk, og jeg ønsker ikke å være en del av samfunnet han beskriver, sier Hjønnevåg til VG Nett.

- En hyllest

Hun forteller at hun har et personlig forhold til Nilsens barnesang. Hjønnevåg mener den beskriver at barn er fargeblinde når det kommer til hudfarge - noe hun skulle ønske var realiteten for alle mennesker.

- Syngingen er ikke for å gi ham oppmerskomhet, men det er ment som en hyllest til alle de pårørende som hører på de grusomme detaljene om barna sine. Det er et motsvar til tankene og ideologien han formidler i retten, sier Hjønnevåg.

«La oss samle Oslos største sangkor med én sang på repertoaret. La oss synge så det når inn i ventecella. Det klarer vi om vi blir mange nok», heter det på Facebook-siden .

På under et døgn har 408 av over 9000 inviterte sagt at de vil stille utenfor Oslo tinghus torsdag. Hjønnevåg sier hun får uvurdelig hjelp av venninnen Christine Bar til å skape oppmerksomhet rundt aksjonen.

Men Hjønnevåg har foreløpig ikke fått tillatelse fra politiet.

- Vi har forståelse om politiet ikke ønsker en slik folkesamling utenfor retten, men da vil vi i tilfelle trekke bort mot Youngstorget, sier Hjønnevåg.

Lillebjørn Nilsen var ikke overrasket da han ble spurtom Breiviks fordømmelse av sangen i går.

- Breivik var jo aktiv i Frp. Jeg tror ingen av mine sanger er allsangmateriale der, sa visesangeren til Aftenposten.no.

Nilsens manager Helge Westbye har hørt om Hjønnevågs aksjon og sier til VG Nett at «det er hyggelig», men han ønsker ikke å kommentere saken ytterligere.

Den velkjente barnesangen står i grell kontrast til Breiviks nasjonalistiske budskap:

En himmel full av stjerner,

blått hav så langt du ser,

en jord der blomster gror,

kan du ønske mer?

Sammen skal vi leve

hver søster og hver bror,

små barn av regnbuen

og en frodig jord.

Publisert: 21.04.12 kl. 12:34 Oppdatert: 21.04.12 kl. 19:23